Jonas Mačiulis (1937)

Jonas Mačiulis (g. 1937 m. sausio 6 d. Kivyliuose, Joniškio rajonas) – Lietuvos filosofas, švietimo ir kultūros darbuotojas, ateizmo propaguotojas, lietuviškųjų spaudos slapyvardžių tyrinėtojas.

Biografija 
Mokėsi Pašvitinio septynmetėje ir Šiaulių pedagoginėje mokyklose. 1962 m. baigė Šiaulių pedagoginio instituto Filologijos fakultetą, įgydamas lietuvių kalbos ir literatūros mokytojo specialybę. Dirbo Kruopių vidurinės (Akmenės raj.), Martyniškių septynmetės (Joniškio raj.), Joniškio I vidurinės mokyklų mokytoju, Rukuižių septynmetės mokyklos direktoriumi, Joniškio rajono švietimo skyriaus inspektoriumi. Dalyvavo „Žinijos“, kraštotyros draugijų veikloje.

1974 m. Visuomenės mokslų akademijoje prie SSKP CK apgynė filosofijos mokslų kandidato disertaciją „Šiuolaikinės katalikybės evoliucija Tarybų Sąjungoje (Lietuvos medžiaga)“.  1974–1977 m. dėstė Vilniaus aukštojoje partinėje mokykloje, 1977 m. docentas. 1977–1992 m. Vilniaus universiteto Filosofijos istorijos ir Ateizmo katedrų vedėjas.  Paskelbė knygų, straipsnių kultūros istorijos, etikos, laisvamanybės istorijos, ateizmo, religijotyros klausimais. 1992–2011 m. dirbo Lietuvos nacionalinės Martyno Mažvydo bibliotekos Bibliografijos ir knygotyros centro Nacionalinės retrospektyviosios bibliografijos skyriuje.

Kūryba 
Talkinant skyriaus darbuotojams, parengė lietuviškųjų slapyvardžių kompiuterinės bazės sudarymo principus bei į ją įrašė apie 38 000 slapyvardžių. Nacionalinė biblioteka išleido J. Mačiulio sudarytus ir parengtus šešis „Medžiagos lietuviškųjų slapyvardžių sąvadui" sąsiuvinius (1995–2010 m.), didelės apimties 2-jų tomų veikalą „Lietuviškieji slapyvardžiai: lietuviškos spaudos iki 1990 m. slapyvardžių sąvadas“ (2004 m.), skirtą lietuviškos spaudos lotyniškais rašmenimis atgavimo šimtmečiui, elektroninę plokštelę „Slapyvardžių sąvadas“ (2007 m.), straipsnių rinkinį „Apie lietuviškuosius slapyvardžius“ (2008 m.).

Yra paskelbęs tekstų, nagrinėjančių lietuviškuosius slapyvardžius istoriniu ir teoriniu požiūriais, rašęs apie atskirus Lietuvos kultūros veikėjus, recenzavęs knygotyrinius bei bibliografinius darbus, skaitęs pranešimus konferencijose, pasitarimuose, paskelbęs memuarinio turinio darbų: apybraižą apie savo gimtąjį kaimą „Kivyliai“ (1996 m.), prisiminimus apie savo giminę „Mačiuliai“ (2001 m.) bei apie Šiaulių pedagoginę mokyklą „Mokykla, kuri visada su mumis“ (1998 m.).

Bibliografija 
 Katalikybės evoliucija socializmo sąlygomis (su Jonu Aniču), 1979 m.
 Ateizmas ir dabartis, 1983 m.
 Ateizmas ir religija Lietuvoje, 1985 m.
 Lietuviškieji slapyvardžiai: lietuviškos spaudos iki 1990 m. slapyvardžių sąvadas: leidinys skirtas lietuviškos spaudos lotyniškais rašmenimis atgavimo šimtmečiui / Lietuvos Respublikos kultūros ministerija, Lietuvos nacionalinė Martyno Mažvydo biblioteka. – Vilnius: Lietuvos nacionalinė Martyno Mažvydo biblioteka, 2004. – ISBN 9955-541-28-8
 T. 1: Autoriai. – 2004. – LVIII, 363 p.: portr. – ISBN 9955-541-26-1
 T. 2: Slapyvardžių žodynas. – 2004. – X, 1156 p. – ISBN 9955-541-27-X
 Lietuviškieji slapyvardžiai: medžiaga lietuviškųjų slapyvardžių sąvadui / Lietuvos Respublikos kultūros ministerija, Lietuvos nacionalinė Martyno Mažvydo biblioteka. Bibliografijos ir knygotyros centras. – Vilnius: LNB, 1995- . – ISBN 9986-415-11-X
 T. 5: Papildymai. Taisymai. – 2003. – 512 p. – ISBN 9955-541-22-9
 T. 6: Papildymai. – 2010. – 151 p. – ISBN 978-609-405-024-4
 Apie lietuviškuosius slapyvardžius: straipsnių rinkinys. – Vilnius: Lietuvos nacionalinė Martyno Mažvydo biblioteka, 2008. – 218 p.: iliustr. – ISBN 978-9955-541-96-7
 Lietuviškųjų slapyvardžių aiškinamasis žodynas. – Vilnius: Lietuvos nacionalinė Martyno Mažvydo biblioteka, 2011. – 638 p. – ISBN 978-609-405-047-3
 Jonas Mačiulis: autobibliografinė rodyklė (1992–2011). – Vilnius: Lietuvos nacionalinė Martyno Mažvydo biblioteka, 2012. – 21 p. – ISBN 978-609-405-057-2

Šaltiniai

Nuorodos 
 RIMŠA, V. Slapyvardžių tyrimas ir jų rezultatai 
 Lietuviškieji slapyvardžiai
  Slapyvardžiai – lietuvių sielos ir epochos prieštaravimų atspindys: [Jono Mačiulio atsakymai į žurnalisto Gedimino Zemlicko klausimus
 Pristatytas dr. Jono Mačiulio parengtas straipsnių rinkinys „Apie lietuviškuosius slapyvardžius“

Lietuvos pedagogai
Lietuvos bibliotekininkai